

ГАЗРЫН ТӨЛБӨРИЙН ТУХАЙ ХУУЛИЙН ШИНЭЧИЛСЭН НАЙРУУЛГЫН

ТӨСЛИЙГ БОЛОВСРУУЛАХ ХЭРЭГЦЭЭ, ШААРДЛАГЫГ

УРЬДЧИЛСАН ТАНДАН СУДАЛСАН ТАЙЛАН

Улаанбаатар хот

2021 он

ГАЗРЫН ТӨЛБӨРИЙН ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСЛИЙГ БОЛОВСРУУЛАХ ХЭРЭГЦЭЭ, ШААРДЛАГЫН

УРЬДЧИЛСАН ТАНДАН СУДАЛГААНЫ ТАЙЛАН

Энэхүү урьдчилсан тандан судалгааг Хууль тогтоомжийн тухай хуулийн 8 дугаар зүйлийн 8.1.1-д заасныг үндэслэн, Засгийн газрын 2016 оны 59 дүгээр тогтоолын 1 дүгээр хавсралтаар баталсан “Хууль тогтоомжийн хэрэгцээ, шаардлагыг урьдчилан тандан судлах аргачлал”-ын дагуу боловсруулав.

**НЭГ. АСУУДАЛД ДҮН ШИНЖИЛГЭЭ ХИЙСЭН БАЙДАЛ**

Газрын төлбөрийн тухай хуулийг 1997 онд Улсын Их Хурлаас батлан гаргасан бөгөөд хуулийг хэрэгжүүлэх явцад гарч байгаа зөрчил, дутагдлыг арилгах, зах зээлийн нийгмийн шаардлагад нийцүүлэн улам боловсронгуй болгох замаар уг хуулийг бүхэлд нь шинэчлэн найруулах шаардлага бий болсон.

Хууль хэрэгжиж эхэлснээс хойш буюу 1998-2018 онуудад газрын төлбөрийн орлогоос орон нутгийн төсөвт өссөн дүнгээр нийт **536** тэрбум **251** сая төгрөгийн орлогыг төвлөрүүлээд байна.

Монгол Улсын хэмжээнд газар эзэмшигч, ашиглагч иргэн хуулийн этгээдийн тоо нэмэгдэхийн зэрэгцээ газрын төлбөрөөс орон нутгийн төсөвт төвлөрүүлэх орлогын төлөвлөгөө, төлөвлөгөөний биелэлтийн хувь жил ирэх бүр өсөж байна.

*Хүснэгт 1. Газрын төлбөрийн гүйцэтгэл /он тус бүрээр/*

|  |  |  |  |
| --- | --- | --- | --- |
| Он | Газрын төлбөрийн төлөвлөгөө /сая.төг/ | Гүйцэтгэл / сая.төг/ | Гүйцэтгэл /%/ |
| 1998 | 1919.6 | 1524.5 | 80 |
| 1999 | 2678.6 | 1764.2 | 66 |
| 2000 | 3221.5 | 2895.0 | 90 |
| 2001 | 4673.6 | 5401.9 | 116 |
| 2002 | 5570.7 | 6163.1 | 110 |
| 2003 | 7303.4 | 7962.0 | 109 |
| 2004 | 11840.0 | 11795.2 | 99 |
| 2005 | 13867.6 | 14045.2 | 101 |
| 2006 | 14323.0 | 15780.7 | 110 |
| 2007 | 19786.8 | 20093.7 | 102 |
| 2008 | 24790.4 | 25543.4 | 102 |
| 2009 | 28006.6 | 29472.4 | 105 |
| 2010 | 29311.7 | 30448.6 | 104 |
| 2011 | 31280.7 | 33556.8 | 107 |
| 2012 | 39031.3 | 43623.2 | 112 |
| 2013 | 37912.0 | 43185.1 | 114 |
| 2014 | 42326.9 | 44950.9 | 106 |
| 2015 | 45712.6 | 44556.2 | 97 |
| 2016 | 47002.6 | 46940.4 | 99.9 |
| 2017 | 47683.4 | 49361.9 | 103.5 |
| 2018 | 48875.9 | 51616.9 | 105.6 |
| 2019 | 76426.8 | 88070.9 | 115 |
| Нийт | 507168.8 | 530681.0 |  |

**1.1.Асуудлын мөн чанар, цар хүрээг тодорхойлсон байдал:**

Газрын төлбөр нь газрын кадастрын үйл ажиллагааны бүрэлдэхүүн хэсэг бөгөөд дэлхийн нийтийн чиг хандлагаар кадастр нь тухайн улс орны төрийн бодлого, соёл, тогтвортой хөгжих үзэл баримтлалаас хамаарч санхүүгийн, эрхийн, нөөцийн, эдгээрийг агуулсан олон зориулалтын гэсэн төрлөөр хөгждөг байна.

Харин бүртгэлийн зарчмын хувьд иргэний бүртгэл болон нэгж талбарт суурилсан бүртгэл хийгддэг бөгөөд одоо дэлхий нийтээрээ нэгж талбар, газрын байршилд суурилсан бүртгэлийн зарчим руу шилжиж байна.

Иймд газрын төлбөр нь нэгж талбарт суурилсан байх бөгөөд Газрын тухай хууль, Газрын кадастрын тухай хуульд заасан нөхцөл, журмын дагуу төрийн өмчийн газрыг эзэмшиж, ашиглаж байгаа Монгол Улсын иргэн, хуулийн этгээд, гадаад улсын дипломат төлөөлөгчийн газар, олон улсын байгууллагын төлөөлөгчийн газар, гадаадын иргэн, харъяалалгүй хүн, гадаад улсын хуулийн этгээд, тэдгээрийн салбар, төлөөлөгчийн газар, малчдын холбоо нөхөрлөл нь газрын төлбөр төлөгч байна.

**1.2.Эрх, хууль ёсны ашиг сонирхол нь хөндөгдөж байгаа этгээд:**

Газрын төлбөрийн тухай хуулийн дагуу газар өмчилж байгаа болон газрыг хягаарлагдмал эрхээр эзэмшиж, ашиглаж буй иргэн, хуулийн этгээдийн хууль ёсны ашиг сонирхол нь дараах байдлаар хөндөгдөж байна гэж үзлээ. Үүнд:

-Хот, тосгон бусад суурины газрын төлбөрийг тухайн газрын суурь үнийн 0.1-1 хувиар тооцож авч байгаа бөгөөд 1 м2 хот, тосгон, бусад суурины газрын жилийн төлбөрийн хэмжээг Улаанбаатар хотод 18-1280 төгрөг, Дархан, Эрдэнэт, Чойбалсан зэрэг томоохон хотуудад 10-500 төгрөг, бусад аймгийн төвүүдэд 5-250 төгрөг, сумдын төвд 2-20 төгрөгөөр тогтоосон нь инфляцийн түвшний өөрчлөлттэй харьцуулахад хэт багаар тогтоогдсоны зэрэгцээ газрын харилцааг удирдан зохион байгуулах эдийн засгийн хөшүүрэг болж чадахгүй байна.

- “Уурхайн эдэлбэрийн ашиглалт явуулж байгаа хэсгийн газрын төлбөрийг уг газар нь уурхайн эдэлбэрт олгохоос өмнө хөдөө аж ахуйн газрын үнэлгээний тойрог, хот, тосгон, бусад суурины газрын үнэлгээний зэрэглэлийн алинд хамаарч байсныг харгалзан хоёр дахин өсгөж тооцно” гэж заасан байдаг. Гэтэл уурхайн эдэлбэрт олгохоос өмнө тухайн газар нь ихэвчлэн бэлчээрийн зориулалтаар нийтээр ашиглаж байсан газарт хамаарагддаг бөгөөд 1 га бэлчээрийн газрын төлбөрийн хэмжээ 17-310 төгрөгийг 2 дахин өсгөж тооцвол 1 га уурхайн талбайн ашиглалт явуулж байгаа хэсгийн газрын төлбөрийн хэмжээ 34-620 төгрөгөөр тогтоогдож байгаа нь байгаль орчинд учруулж байгаа сөрөг нөлөөлөлтэй харьцуулахад өчүүхэн бага хувийг эзэлж байна.

-Тариалангийн газрыг эзэмшиж, ашигласны жилийн төлбөрийн хэмжээг 97-1615 төгрөгөөр тогтоосон нь 0.5-5 га хүртэлх талбайд төмс, хүнсний ногоо тариалдаг иргэдээс авах газрын төлбөрийн хэмжээ нь тухайн газрын 1 га-гаас олох цэвэр ашгийн хэмжээтэй харьцуулахад хэт бага буюу 0.5 га газрын хувьд хамгийн ихдээ жилд 1800 төгрөг, хамгийн багадаа 48 төгрөгийг газрын төлбөрт төлөх тооцоо гарч байна.

-Хадлангийн газрын 1 га-гийн төлбөр 53-1599 төгрөгийн хооронд байгаа нь мөн адил бага байна.

-Малтай иргэдийг дотор нь "малчин өрх", "мал бүхий иргэд" гэж ангилан "Малчин өрх"-ийг бэлчээр, хадлан ашигласны төлбөрөөс чөлөөлсөн нь 1000 малтай малчин өрх төлбөрөөс чөлөөлөгдөх нөхцөл бүрдэж байхад аймаг, сумын төвийн хэдхэн толгой малтай төсвийн байгууллагын ажилтан, албан хаагчид "Мал бүхий иргэд"-ийн тоонд хамрагдан, бэлчээр ашигласны төлбөр төлж байгаа нь тэгш байдлыг алдагдуулж байна. Түүнчлэн ихэнх нутгийн бэлчээрийн даац 3-5 дахин хэтэрсэн, бэлчээрийн доройтол 70 гаруй хувьд хүрч байгаагаас хамааран бэлчээрийг бүхэлд нь төлбөртэй болгож газрын төлөв байдалтай нь уялдуулан газрын төлбөрийг ялгавартай авах шаардлага зүй ёсоор гарч байна.

-Мөн Монгол Улсын иргэний ахуйн зориулалтаар эзэмшиж, ашиглаж буй 0.07 га хүртэлх хэмжээний газрын төлбөрийг 90 хувиар чөлөөлсөн байдаг. Газрын зах зээлийн эрэлт хэрэгцээ их байдаг Дархан, Эрдэнэт, Улаанбаатар зэрэг томоохон хотуудад иргэний ахуйн зориулалтаар эзэмшиж, ашиглаж буй 0.07 га газрын жилийн төлбөрийн хэмжээг 90 хувь чөлөөлөөд 10 хувьд төлбөр ногдуулахад 700-57260 төгрөгийн хооронд байна. Иймд иргэний ахуйн зориулалтаар олгож байгаа газрын төлбөрийн хэмжээг чөлөөлөхгүйгээр боломжит хувь хэмжээнд ногдуулах нь зүйтэй байна.

-Мөн өмчийн хэлбэр харгалзахгүйгээр цэцэрлэг, ясли, хүүхдийн зуслан, ерөнхий боловсролын сургууль, асрамжийн газрын эзэмшиж, ашиглаж байгаа газрыг газрын төлбөрөөс чөлөөлсөн байдаг. Хувийн хэвшлийн ерөнхий боловсролын сургуулийн сургалтын төлбөр 800-15000 мянга, цэцэрлэгийн төлбөр 900-1350 мянган төгрөгийн хооронд байна.

Иймд тэгш байдлыг харгалзан газрын төлбөрийг үйл ажиллагааны чиглэл харгалзахгүйгээр ногдуулах нь зүйтэй байна.

-Татварын ерөнхий хууль, Үл хөдлөх эд хөрөнгийн албан татварын тухай хуулийн дагуу Монгол Улсын иргэний өмчилсөн газарт ногдуулах албан татварыг орон нутгийн Газрын албад, сумдын газрын даамал ногдуулж, Татварын алба хураахаар зохицуулагдсан байдаг.

Газар өмчлөх эрхийн бүртгэлийг Улсын бүртгэлийн ерөнхий газар, газрын албан татвар хураалтын бүртгэлийг Татварын ерөнхий газар, газрын кадастрын бүртгэлийг Газар зохион байгуулалт, геодези, зураг зүйн газар тус тусдаа хөтөлж, мэдээлэл харилцан солилцдоггүй, төрийн байгууллага хоорондын үйл ажиллагааны уялдаагүй байдлаас шалтгаалан газрын албан татварын төлөлт хангалтгүй, татвар төлөхгүй болон төлөхөөс зайлсхийх нь түгээмэл байна.

Иймд газрын төлбөр болон татварын асуудал эрхэлсэн байгууллагууд хоорондын эрх, үүргийг оновчтой болгох, газрын төлбөр, татварын мэдээллийн нэгдсэн тогтолцоог байгуулах, дундын мэдээллийн сангаар дамжуулан төрийн болон бусад байгууллагуудтай мэдээлэл солилцох, газрын төлбөр, татварыг ногдуулах, төлбөр хураах, хяналт тавих, маргааныг хянан шийдвэрлэх, хууль тогтоомж зөрчигчдөд хүлээлгэх хариуцлага зэрэг асуудлуудыг нарийвчлан тодорхойлох шаардлагатай байна.

-Газрын асуудал эрхэлсэн төрийн захиргааны байгууллага нь газрын төлбөрийг ногдуулж, хураан барагдуулж улсын төсвийг бүрдүүлэхэд багагүй хувь нэмэр оруулж байгаа хэдий ч газар зохион байгуулалтын арга хэмжээг хэрэгжүүлэх зардлын эх үүсвэргүйгээс төрийн өмчийн газрыг хамгаалах, нөхөн сэргээх, түүний төлөв байдал чанарыг тодорхойлж тасралтгүй хянаж байх үйл ажиллагаа алдагдах, газар зохион байгуулалтын төлөвлөгөө хэрэгжихгүй байгаагаас газрын зөрчил маргаан гарах нөхцөл шалтгаан болж байна. Иймд дээрх арга хэмжээг хэрэгжүүлэхийн тулд санхүүгийн эх үүсвэр шаардлагатай байх бөгөөд үүнийг зохих хуулийн хүрээнд газрын төлбөрийн орлогын хэсгээс санхүүжүүлэх боломжтой юм.

-Нэгж талбарт суурилсан бүртгэлийн системийг нэвтрүүлж, газар эзэмшигч, ашиглагчийг бүртгэлд бүрэн хамруулж, төлбөрийг зөв тогтоон ногдуулснаар улсын төсвийн орлого нэмэгдэнэ.

|  |  |  |
| --- | --- | --- |
| **Эрх ашиг нь хөндөгдөх бүлэг** | | **Нөлөөлж буй хэлбэр** |
| 1 | Байгууллага, аж ахуйн нэгж | Бага зэрэг татварын ачаалал нэмэгдэнэ. Газар ашиглалтын зориулалт, байгальд үзүүлж байгаа үр нөлөөг харгалзан газрын төлбөрөөс, тодорхой хугацаанд тодорхой хэмжээгээр хөнгөлөх механизмыг бий болгосноор газрыг зөв зохистой ашиглах, газрын үнэ цэнийг мэдэрч, газар эзэмших эрх баталгаажна. Газрын эрэлт хэрэгцээ нэмэгдсээр байна.  Газрын төлбөрийн шударга тогтолцоо бүрдэнэ. |
|  | Төрийн байгууллага | Газрыг эдийн засгийн эргэлтэд оруулах нөхцөл бүрдэж, газрын төлбөрийн орлогоос улсын төсөвт орох орлогын хэмжээ нэмэгдэж, эргүүлээд газрыг хөгжүүлэх арга хэмжээнд зарцуулах хөрөнгийн эх үүсвэртэй болно.  Газрын үр өгөөжийг хүртэх, зөв зохистой ашиглах эдийн засгийн хөшүүрэг бий болно.  Газар эзэмшигч ашиглагчдын улсын бүртгэл улам боловсронгуй болж, газрын төлбөрийн шударга тогтолцоо бий болно. |
| 2 | Малчин, тариаланчид | Татварын ачаалал нэмэгдэнэ, гэхдээ газрыг бүрэн дүүрэн, зөв зохистой, хуваарьтай ашиглах эдийн засгийн нөхцөл тавигдана.  Газарт учруулж байгаа үр нөлөөг харгалзан тодорхой хугацаанд, тодорхой хэмжээгээр төлбөрөөс хөнгөлнө. |
| 3 | Нийт иргэд | Иргэд төрөөс хүртээмжэй, чанартай, тэгш шударга үйлчилгээг шуурхай хүртэнэ. |

**ХОЁР. АСУУДЛЫГ ШИЙДВЭРЛЭХ ЗОРИЛГО**

Одоогийн хуулийн зорилт нь зөвхөн иргэн, аж ахуйн нэгж, байгууллагад төрийн өмчийн газрыг эзэмшиж, ашигласны төлбөр ногдуулах, уг төлбөрийг төсөвт төвлөрүүлэхтэй холбогдсон харилцааг тодорхойлж, зохицуулалтын хүрээг газрын төлбөр ногдуулах, барагдуулах харилцаагаар хязгаарласан нь учир дутагдалтай байна.

Иймд газрыг зөв зохистой ашиглах эдийн засгийн хөшүүрэг бий болгох, газар эзэмшиж, ашиглаж байгаа иргэн, хуулийн этгээдэд газрын төлбөр ногдуулах, хөнгөлөх, уг төлбөрийг төсөвт төвлөрүүлэх, төлөвлөх, хяналт тавих, тайлагнахтай холбогдсон харилцааг зохицуулах шаардлагатай гэж үзэж байна.

Тухайлбал:

* Хуулийн зорилгоо зөв тодорхойлох
* Газрын үнэлгээний арга зүйг тодорхойлох
* Төлбөр нодуулах аргачлалыг боловсронгуй болгох, Жишээлбэл “Газар” гэдэг тодорхойлолттой уялдуулан төлбөрийн хэмжээг хэрхэн тооцоолох асуудлыг шийдвэрлэх
* Төлбөрийн хэмжээг зөв тогтоох
* ГНС-ийн зарим ангиллын газрын төлбөрийг тогтоох асуудлыг тодорхой болгох
* Газрын төлбөрөөс хөнгөлөх асуудлыг шударга болгох
* Хууль тогтоомж зөрчигчдөд хүлээлгэх хариуцлагын тогтолцоог боловсронгуй болгох
* Газрын төлбөрийн орлогын хэсгээс газар хөгжүүлэхэд зарцуулдаг байх эрх зүйн орчинг бий болгох
* Газрын төлбөрөөр дамжуулан хариуцлагыг чангатгах хөшүүрэг бий болгох.

**Тулгамдаж байгаа асуудал**

-Газрын төлбөрийн тухай хууль нь 1997 онд батлагдсан. Энэ үед шинэ цагийн газрын харилцаа үүсээгүй бөгөөд тухайн үед Газрын тухай хууль батлагдаагүй /Газрын тухай хууль 2002 онд батлагдаж, 2003.01.01-ний өдрөөс эхлэн хэрэгжиж эхэлсэн/ байсан ба зөвхөн иргэн, аж ахуйн нэгж, байгууллагад төрийн өмчийн газрыг эзэмшиж, ашигласны төлбөр ногдуулах, уг төлбөрийг төсөвт төвлөрүүлэхтэй холбогдсон харилцааг тодорхойлж, зохицуулалтын хүрээг газрын төлбөр ногдуулах, барагдуулах харилцаагаар хязгаарласан нь учир дутагдалтай байна. Өөрөөр хэлбэл газрын харилцаанд тулгуурлан газрын төлбөр төлөгчдийн анхан шатны бүртгэл газрын албанаас гарч байдаг бөгөөд татварын улсын байцаагч газрын төлбөрийн тухай хуулийн хэрэгжилтэд хяналт тавьж чадахгүй, газрын харилцаатай холбоотой олон асуудлыг орхигдуулж байна. Газрын төлбөрөө төлөөгүй этгээдэд хариуцлага тооцох механизм байдаггүйгээс хууль зөрчигчдийг даамжруулах нөхцөлийг бүрдүүлж байна. Газрын төлбөрөөр дамжуулан хариуцлагыг чангатгах хөшүүрэг байхгүй байна

-Газрын төлбөрийн тухай хуульд газрын төлбөр тооцох үзүүлэлт, төлбөрийн хувь хэмжээг дутуу тодорхойлж, зөвхөн газрын нэгдмэл сангийн ангиллаар хязгаарлаж тогтоосон нь дутагдалтай байна.

“"газар" гэж газрын гадаргуу, түүний хөрс, ой, ус, ургамал бүхий орон зайн давхаргыг” хэлнэ гэж Газрын тухай хуулинд тусгасан байдаг. Гэтэл газрын төлбөрийг тооцохдоо зөвхөн газрын гадаргаар хязгаарлаж болохгүй бөгөөд “газар” гэдэг орон зайн хэмжээнд авч үзэх шаардлагатай байна. Тухайлбал дүүжин гүүр, төрөл бүрийн антин зэрэг асуудлыг дурдаж болно.

-**Газрын суурь үнэлгээ, түүнийг тогтоох зарчмыг Газрын төлбөрийн тухай хуульд тодорхойлсон байдаг. Гэхдээ суурь үнэлгээ /жишиг үнэ/ тогтоох нарийвчилсан аргачлал байхгүй байна.** Хуулийн энэхүү тодорхойгүй байдлаас шалтгаалан нийтийн эрх ашигт нийцүүлэн хэрэгжүүлэхээр тогтсон олон тооны төсөл, хөтөлбөр, бүтээн байгуулалтын ажил хийгдэх боломжгүй болох эсвэл хугацаа алдах, өртөг зардал нэмэгдэх тохиолдлууд түгээмэл гарч байна. Нөгөөтэйгүүр захиргааны байгууллагуудын зүгээс иргэдийн хувийн өмчийн газрыг чөлөөлөхдөө газар, үл хөдлөх эд хөрөнгийн нөхөн олговрын үнэлгээг төрөөс захиргааны аргаар тогтоосон газрын суурь үнэлгээний арга, зарчмыг хэрэглэж иргэдийн эзэмшил, өмчлөлд олгогдсон газарт ногдуулах татвар, төлбөрийг тооцдог аргачлалаар тодорхойлж байгаа нь өөрөө маргаан дагуулж, улмаар иргэд хэт өндөр нөхөх олговрыг төрөөс шаардах, үл ойлголцох байдлыг бий болгож байна.

-**Хуулиар газрын** төлбөрийг түүний суурь үнэлгээнд тодорхой хязгаарт багтаан хувь, хэмжээгээр тогтоосон байгаа нь төлбөрийн дээд, доод хэмжээг хатуу тогтоож, уян хатан биш байдаг. Энэ нь газрын эдийн засгийн боломжийг хаасан хатуу шийдвэр юм. Тухайлбал хот, тосгон, бусад суурины нэг га газрын төлбөрийг тооцох итгэлцүүрийн хязгаар 0.1-1.0 хувь байх ба үүнийг тооцож үзвэл аймагт 0.07 га газрын төлбөр 3500-350000 төгрөг, нийслэлд 0.07 га газрын төлбөр 12600-896000 төгрөг болж байгаа нь газрын эдийн засгийн өгөөжийг тооцоогүй зөвхөн хүн амын тоонд үндэслэн тооцоо хийсэн нь газар зүйн байршлын хувьд ижил нөхцөлд орших хот суурингийн хувьд хэт их ялгаатай байдлыг үүсгэж байна.

**- Одоогийн хуулинд зарим нэг субъектийг төлбөрөөс чөлөөлөх асуудлыг тусгасан байдаг нь одоогийн нөхцөлд байдалд нийцэхгүй байна. Мөн газрын төлбөрөөс зөвхөн чөлөөлөхөөс гадна хөнгөлөх асуудлыг тусгах нь эргээд газраа дэмжсэн бодлого болох юм.**

**ГУРАВ. АСУУДЛЫГ ЗОХИЦУУЛАХ ХУВИЛБАРУУДЫН ХАРЬЦУУЛСАН СУДАЛГАА**

Тулгамдаж буй асуудлыг шийдвэрлэхэд дараах зорилгыг дэвшүүлж байна. Үүнд:

1.Газрын төлбөр төлөгчийн бүртгэл, мэдээллийн санг стандарттай болгох, газрын асуудал болон татварын асуудал эрхэлсэн байгууллагуудын эрх, үүргийг нарийвчлан ялгаж тодорхойлох, тэдгээрийг нэгдсэн удирдлагаар зохицуулах, нэгдсэн тогтолцоо бий болгох, мэдээллийг шуурхай солилцох боломжийг бүрдүүлэх замаар орхигдол, давхардлыг арилгах;

2.Газрын төлбөрийг зах зээлийн нөхцөл болон шударга эрх тэгш зарчимд нийцүүлэн, оновчтой тогтоох замаар газрыг зөв зохистой ашиглах эдийн засгийн хөшүүргийг бий болгох

3.Газрын төлбөрийг төлөвлөх, төвлөрүүлэх, зарцуулах, хяналт тавих, тайлагнахтай холбогдсон харилцааг боловсронгуй болгох

Зохицуулалтын хувилбаруудын зорилгод хүрэх байдал болон тэдгээрийн эерэг, сөрөг талыг хүснэгт 1-ээр үзүүлэв.

Асуудлыг шийдвэрлэх боломжтой хувилбаруудыг тогтоож, Аргачлалын 5-д заасны дагуу зорилгод хүрэх байдал буюу зорилгыг хангаж чадах эсэх, зардал, үр өгөөжийн харьцаа буюу хувилбарыг хэрэгжүүлэхтэй холбоотой гарах зардал, үзүүлэх эерэг өөрчлөлтийг харьцуулан судалж дараах дүгнэлтийг гаргалаа.

Хүснэгт 1

|  |  |  |  |  |
| --- | --- | --- | --- | --- |
| **Хувилбар** | | **Зорилгод хүрэх байдал** | **Зардал, үр өгөөжийн харьцаа** | **Үр дүн** |
| 1 | Тэг хувилбар | Өнөөгийн тулгамдаад байгаа бэрхшээл хэвээр үргэлжлэх бөгөөд зорилгод хүрэх боломжгүй. | Нэмэлт зардал гарна, сөрөг үр дагавар улам бүр нэмэгдэнэ. | Үр дүн сөрөг |
| 2 | Хэвлэл мэдээллийн хэрэгслээр ухуулга, сурталчилгаа хийх | Зорилгыг бүрэн хангахгүй, төрийн болон бусад байгууллага, аж ахуйн нэгж, иргэдийн идэвхи, хяналт тодорхой хэмжээнд нэмэгдэх магадлалтай. | Зардал тодорхой хэмжээнд гарна. Асуудлыг үүсгэж байгаа гол шалтгааныг арилгахад нөлөөлж, сөрөг үр дагаварыг бүрэн бууруулж чадахгүй . | **сөрөг үр дүн бага зэрэг буурна.** |
| 3 | Зах зээлийн эдийн засгийн хэрэгслүүдийг ашиглан төрөөс зохицуулалт хийх | Тодорхой тохиолдолд газрын төлбөрийг нэмэгдүүлэх, чөлөөлөх, хөнгөлөлт үзүүлэх нь зарим талаар үйл ажиллагааг дэмжих ач холбогдолтой ч зорилгыг бүрэн хангаж чадахгүй. Аливаа төлбөр, татварын хувь хэмжээг тогтоох, хөнгөлөх, чөлөөлөх асуудлыг зөвхөн хуулиар зохицуулдаг тул болохгүй. | Тодорхой хэмжээний зардал гарна. Гэвч сөрөг үр дагаврыг бууруулж, асуудлыг бүрэн шийдвэрлэж чадахгүй . | Дангаараа үр дүнд хүрэхгүй. |
| 4 | Төрөөс санхүүгийн интервенци хийх | Төрөөс санхүүгийн интервенци хийх замаар зорилгыг хангах боломжгүй. | Тодорхой хэмжээний зардал гарна. Сөрөг үр дагаврыг бууруулж чадахгүй. | Үр дүн сөрөг |
| 5 | Захиргааны шийдвэр гаргах | Хамрах хүрээ, оролцогч талуудын хариуцлагыг нэмэгдүүлэх, хяналт сайжрах боломжгүй. Татвар, төлбөрийн асуудлыг зөвхөн хуулиар асуудлыг шийдвэрлэнэ. | Асуудлыг цогцоор нь шийдвэрлэж чадахгүй, үр дагаврыг бүрэн бууруулж чадахгүй, зарим нэг талдаа сөрөг байж болно. | **Үр дүнд хүрэхгүй.** |
| 6 | Хууль тогтоомжийн төсөл боловсруулах | Зөвхөн иргэн, аж ахуйн нэгж, байгууллагад төрийн өмчийн газрыг эзэмшиж, ашигласны төлбөр ногдуулах биш газрыг зөв зохистой ашиглах эдийн засгийн хөшүүрэг бий болох, газар эзэмшиж, ашиглаж байгаа иргэн, хуулийн этгээдэд газрын төлбөр ногдуулах, хөнгөлөх, чөлөөлөх, уг төлбөрийг төсөвт төвлөрүүлэх, төлөвлөх, хяналт тавих, тайлагнахтай холбогдсон харилцааг цогцоор нь зохицуулах эрх зүйн тогтолцоо бүрдэнэ. | Зардал гарах боловч хувилбар нь асуудлыг үүсгэж байгаа гол шалтгааныг шийдвэрлэхэд чухал нөлөө үзүүлэх боломжтой. | **Үр дүнтэй** |

Харьцуулалтын үр дүнг харгалзан үзвэл “Хууль тогтоомжийн төсөл боловсруулах” хувилбар илүү эерэг нөлөөтэй байна.

**ДӨРӨВ. ЗОХИЦУУЛАЛТЫН ХУВИЛБАРУУДЫН ҮР НӨЛӨӨ**

Аргачлалын 6-д заасны дагуу сонгосон хувилбарын үр нөлөөг аргачлалд заасны дагуу ерөнхий асуултуудад хариулах замаар дүгнэлтийг нэгтгэн гаргалаа.

Жич: Хүний эрх, эдийн засаг, нийгэм, байгаль орчинд үзүүлэх үр нөлөөг шалгуур асуултын дагуу тандсан байдлыг хүснэгт /2, 3, 4, 5/-ээс үзнэ үү.

**ТАВ. ЗОХИЦУУЛАЛТЫН ХУВИЛБАРУУДЫГ ХАРЬЦУУЛСАН ДҮГНЭЛТ**

Хэвлэл, мэдээллийн хэрэгслээр ухуулга, сурталчилгаа хийх замаар олон нийт, төрийн бус байгууллагуудыг мэдээллээр хангах хувилбарыг бусад хувилбартай харьцуулахад иргэд, төрийн бус байгууллагуудыг идэвхжүүлэх, хяналтыг сайжруулах, зардал бага гарах зэрэг эерэг нөлөөтэй боловч дэвшүүлсэн зорилгыг дангаараа хангах боломжгүй байна.

Монгол Улсын Үндсэн хуулийн 6.2-т “Монгол Улсын иргэдэд өмчлүүлснээс бусад газар, түүнчлэн газрын хэвлий, түүний баялаг, ой, усны нөөц, ан амьтан төрийн нийтийн өмч мөн.” гэж заасан байдаг. Иймд газар төлбөртэй холбоотой асуудлыг зах зээлийн механизмаар зохицуулах, санхүүгийн интервенц хийх хувилбараар зорилгоо биелүүлэх боломжгүй байна.

Харин дээрх харьцуулалтын үр дүнг харгалзан үзэж “Хууль тогтоомжийн төсөл боловсруулах” хувилбар илүү эерэг нөлөөтэй гэж дүгнэн Монгол Улсын иргэнд газар өмчлүүлэх тухай хуульд нэмэлт өөрчлөлт оруулах тухай хуулийн төслийн агуулга, зохицуулалт, хамрах хүрээг дараах байдлаар тусгана. Үүнд:

Нэгдүгээр бүлэгт хуулийн зорилт, газрын төлбөрийн тухай хууль тогтоомж, газрын төлбөр төлөгчийн талаар тусгана.

Хоёрдугаар бүлэгт газрын төлбөр тооцох үзүүлэлт, газрын төлбөрийн хувь, хэмжээг тогтоох асуудлыг тусгана.

Гуравдугаар бүлэгт газрын төлбөрийг ногдуулах, хөнгөлөх асуудлыг тусгана.

Дөрөвдүгээр бүлэгт газрын төлбөрийг төвлөрүүлэх, тайлагнах, хяналт тавих асуудлыг тусгана.

Тавдугаар бүлэгт газрын төлбөр, татвартай холбоотой үүссэн маргааныг хянан шийдвэрлэх, хууль тогтоомж зөрчигчид оногдуулах хариуцлагын талаар тусгана.

**ЗУРГАА.ОЛОН УЛСЫН БОЛОН БУСАД УЛСЫН ЭРХ ЗҮЙН**

**ЗОХИЦУУЛАЛТЫН СУДАЛГАА**

Газрын төлбөр нь Татварын ерөнхий хуулийн 7.4.11-д зааснаар Улсын Их Хурал, Засгийн газар, аймаг, нийслэл, сум, дүүргийн иргэдийн Төлөөлөгчдийн Хурлаас хувь хэмжээг нь тогтоож орон нутгийн төсөвт төвлөрүүлэх, эсхүл тухайн нутаг дэвсгэрт үйлчлэх орон нутгийн татварт хамаарагддаг.

Орчин үеийн газрын харилцааны онолд кадастрын түүхэн хөгжил нь засаглалын дэд бүтцийн үндэс гэдгийг хүлээн зөвшөөрдөг бөгөөд газрын менежментийн онолыг хэрэгжүүлэхэд түүний үндсэн үүргийг онцлон тэмдэглэсэн. Гэхдээ бүх хувилбаруудад тохирсон нэг ерөнхий тодорхойлолтыг хийх амаргүй учраас кадастрын системийг өргөн утгаар нь тайлбарласан. Эдгээр системүүд газрыг тодорхойлох, газрын эрхийг бүртгэх зэрэг үйл ажиллагааг шаарддаг. Тэдгээр нь газрын татвар, үнэлгээ, газрын одоогийн болон цаашдын боломжит ашиглалтыг удирдах үйл ажиллагааг дэмждэг. Олон зорилтот газрын кадастрын систем нь газрын эрхзүй, газрын үнэлгээ, газрыг хөгжүүлэх гэсэн дөрвөн үйл ажиллагааг дэмждэг.

2000 оны үед кадастрын системийг авч үзэхдээ улс орны тогтвортой хөгжлийг хангахад чухал үүрэг бүхий газар бол газрын эрх, газрын үнэ цэнэ, газар ашиглалт, газрыг хөгжүүлэх зэрэг захиргааны үйл ажиллагаануудыг нэгтгэж, засгийн газрын олон зорилтот үйл ажиллагааг хангах гол хөдөлгөгч хүч гэж үзэж байсан.

Газрын харилцааны дөрвөн үндсэн үйл ажиллагаа (газрын эрхзүй, газрын үнэ цэнэ, газар ашиглалт, газрыг хөгжүүлэх) нь мэргэжлийн чиглэлийн хувьд харилцан адилгүй, судлаач, инженер, хууль, үнэлгээний мэргэжилтэн, газрын эдийн засаг, төсөв, төлөвлөгөө гаргагч, хөгжүүлэгч зэрэг янз бүрийн мэргэжилтнүүдийн хамтын ажиллагааг шаарддаг. Гэсэн хэдий ч газрын үнэлгээ, татварын бодит үйл ажиллагаа мөн газар ашиглалтын төлөвлөлтийг газрын харилцааны бүрэлдэхүүн хэсэг байдлаар авч үздэггүй. Газрын харилцаа нь газар эзэмших эрх, газрын мэдээллийн менежменттэй холбоотой кадастрын үйл ажиллагаанд төвлөрсөн байдаг боловч газрын харилцааны орчин үеийн системд эдгээр дөрвөн үйл ажиллагааг дэмжих, үндсэн дэд бүтцийг доорх байдлаар хэрэгжүүлдэг. Тогтвортой хөгжлийн бодлого нь эдгээр дөрвөн үндсэн үйл ажиллагааг өөр хооронд нь уялдаатай авч үзэхийг шаарддаг.

Европт кадастр нь анх санхүүгийн шаардлагаар бий болжээ. Шведын газрын алба арван долдугаар зууны эхэн үед газрын зураг ашигладаг байсан (Ларссон 1991). Арван наймдугаар зуунд газрын зургийг Италийн хойт нутагт болон Австри-Унгарын эзэнт гүрэнд татвар хураамжийг дэмжих зорилгоор ашиглаж байсан. Терезийн кадастр нь /Teresian Cadastre/ Хатан хаан Мария Терезагийн нэрээр нэрлэгдсэн. Энэ нь язгууртан сурвалжтанаас татвар хураах, газрын мэдээлэл цуглуулахад зориулагдсан байв. 1807 онд газрын зураг илүү дэлгэрч Наполеон Бонапарт нь Европ маягийн кадастрын үндсийг тавьсан. Наполеон эзэнт улсынхаа нутагт 100 сая нэгж талбар газрын кадастрын бүртгэл, газрын зураг хийхийг тушаажээ. Хуучин байсан газрын зураг болон эдгээр шинэ бүртгэлийн хооронд дахь ялгаа нь шинжлэх ухааны үндэслэлтэй хийх хэмжилт, газрын нэгж талбарыг тогтмол тэмдэглэх, мөн түүнчлэн эдгээр явцын үр дүнг схемчлэн гаргахад хэрэг болсон байна. Наполеоны эрин үед тодорхой газруудад өмч шилжүүлэх болон өмч эзэмших эрхийн бүртгэл хийх ажлуудыг даалгаж байсан. Газар эзэмшлийн тайлан бичигт газрын нэгж талбарын бодит байршлыг техникийн боломжоор нарийн гаргаж, Францын газар эзэмшлийг зохион байгуулалттай дугаарлаж, газар ашиглалт, газар өмчлөх эзэнд зориулж газрын үнэ өртгийг тэмдэглэн тодорхой харуулсан байдаг байна.

Татвар хураамжийн системийн үр ашиг Европ дахинд тархах нөхцлийг хангаж, улсын баялаг, эрдэнэсийн санд газар ашиглалтаас хураан авсан татварын орлогыг тооцдог болжээ. Газрын үнийг тооцоход янз бүрийн арга хэрэгсэл ашиглах болсон, тухайлбал, бүтээгдэхүүн, бүтээгдэхүүний багтаамж, чадамж, ашигласан хөрсний төрөл гэх мэт. Эдгээр санхүүгийн нэгдсэн бүртгэл эсвэл текст мэдээлэл болон шинжлэх ухааны үндэстэй бэлтгэн гаргасан газрын зураг, мөн бүртгэл нь орчин цагийн кадастрын үндсийг тавьсан байна.

Олон улсад газар / байршлын үнэ цэнийн татвар, газар ашиглалтын татвар гэсэн 2 үндсэн түгээмэл ойлголт байна.

Газар /байршлын үнэ цэнийн татвар гэдэг нь газрын тогтоосон үнэ цэнэд татвар ногдуулдаг. Өмчийн татвараас ялгаатай нь барилга байгууламж, хувийн өмч болон бусад сайжруулалтыг үл харгалздаг байна.

Газар ашиглалтын татварыг "төгс татвар" гэж нэрлэсэн бөгөөд газрын эдийн засгийн үр ашгийг арван наймдугаар зуунаас хойш ашиглаж ирсэн. Адам Смит, Дэвид Рикардо нар энэхүү татварын системийг дэмжиж байсан боловч Хенрих Жоржын тодорхойлсон хамгийн түгээмэл ойлголт нь газрын нөөцийг тогтоож, байршлын үнэ цэнийг олон нийтийн ажилд тулгуурлан бий болгох явдал юм. Энэ нь төсвийн орлогын хамгийн логик эх үүсвэр юм.

Газар ашигласны татвар нь дэвшилтэт татварт тооцогддог бөгөөд татварын хамгийн хүнд дарамт нь хамгийн өндөр орлоготой иргэн, хуулийн этгээдэд хамаарах болно. Дани, Эстони, Литва, Орос, Хонконг, Сингапур, Тайвань, Австрали, Мексик, Украйн, АНУ (жишээ нь: Пенсильвани) зэрэг улс орон болон дэд бүсүүдэд газар ашиглалтын татварыг одоогоор хэрэгжүүлж байна.

1879 онд Хенрих Жорж хэлэхдээ газрын үнэ цэнэ нь эдийн засгийн үйл ажиллагаа, түүнд оруулсан хөрөнгө оруулалт, байгалийн чанараас хамаардаг тул эдийн засгийн түрээс нь татварын орлогын хамгийн сайн эх үүсвэр байсан. Газар ашиглалтын татварын дарамт нь өндөр орлоготой газрын эзэд дээр унадаг учраас түрээслэгч, хэрэглэгч, ажилчдын өндөр цалин хөлсөөр дамжих боломжгүй байдаг.

Газар нутгийн зах зээл дээр түрээслүүлж буй хөрөнгийн үнэлгээ нь газрын үнэ, газрын үнэ цэнийг бий болгох явдал юм. Газрын түрээсийг олон нийтэд чиглүүлэх үед, жишээ нь газрын тогтоосон суурь үнээр дамжуулан газрын үнэ буурах болно.

1816 онд Рикардо “Тухайн цаг хугацаанд ашиглахад хангалтгүй газар бол нөөц газар гэж нэрлэдэг. Газар ашиглалтын татвараар нөөц газрын түрээсийн төлбөр багасах бөгөөд тухай нөөц газрын чанарыг сайжруулах боломжийг бүрдүүлнэ” хэмээн тайлбарласан байна. Ихэнх татвар нь эдийн засгийн шийдвэрийг мушгин гуйвуулж, үр ашигтай эдийн засгийн үйл ажиллагааг тасалдаг.

Тухайн орчинд хийгдсэн газар нутгийг сайжруулах үйл ажиллагаанаас шууд үр шимийг хүртэгчид нь газар эзэмшигчид юм. Ийм сайжруулалт нь түрээслэгчдийн эрэлтийг нэмэгдүүлнэ. Газар эзэмшигчид нь үнийн өрсөлдөөнөөс ашиг хүртдэг. Энэ тохиолдолд газар / байршлын үнэ цэнийн татварын шууд нөлөө нь хувийн эзэмшлийн газарт ногдуулах нөхөн олговрыг (газрын үнэ өссөнөөр) багасгах явдал юм.

Газар /байршлын үнэ цэнийн татвар нь эдийн засгийн хувьд үндэслэлтэй гэж тооцогддог тул үйлдвэрлэлийг зогсоох, зах зээлийг гажуудуулах, эсвэл алдагдал бий болгохгүй. Харин газар ашиглалт сайжирснаар газар ашиглалтын татвар нь нэмэгдэж эргээд алдагдалд хүргэж болно.

Газар байршлын үнэ цэнийн татвар нь газар зүйн байршлыг саармагжуулах, хот төлөвлөлтийн бүтээмжтэй ашиглалт, алслагдсан суурин дах татварын дарамтыг багасгадаг. Жишээлбэл, АНУ-ын Пеннсильвани мужийн Харрисбург хот 1975 оноос хойшхи газар ашиглалтыг 6 дахин өсгөсөн юм. Хотын захирагч Стивен Р. Рийд 1982 онд бодлогоор Харрисбург хотын сул чөлөөтэй барилгын тоог багасгасан байна.

Газар байршлын үнэ цэнийн татвар нь хөдөлмөр, капиталтай адилгүй тул үр дүнтэй татвар юм. Учир нь газар нуугдах эсвэл нүүлгэн шилжүүлэх боломжгүй. Мөн хотын олон төлөвлөгч нар газар /байршлын үнэ цэнийн татварыг дэд бүтцийн хөгжлийг дэмжих үр дүнтэй арга гэж үздэг.

Газар ашиглалтын татвар нь үл хөдлөх хөрөнгийн үнийн бууралт, уналтанд хүргэж, улмаар үл хөдлөх хөрөнгийн үнийг "капиталжуулсан" болгож бууруулж, ашиглагдахгүй газрын байршлуудыг зарах эсвэл чөлөөлөх үйл ажиллагааг дэмжих болно. Энэ нь зарим газрын эзэд, ялангуяа цэвэр газар өмчлөгчид газар өмчлөлийн татварын хувь хэмжээг өндөр түвшинд байлгахад хүргэж болзошгүй юм.

Газар ашиглалтын татвар анх газар тариалангийн салбарт ургацын үр шим, гарцад суурилсан татвар ногдуулснаар эхэлсэн байна.

Үл хөдлөх хөрөнгө эсвэл ерөнхий өмчийн татвараас гадна цэвэр газар / байршлын үнэ цэнийн татварыг Тайван, Сингапур, Эстони, Шотланд, Мексикийн Мексикали хотод ашигладаг. Мөн түүнчлэн Хятадын бодит эрхийн тухай хууль нь газар / байршлын үнэ цэнийн татварт тулгуурласан заалтуудыг агуулдаг.

2010 онд Ирландын засгийн газар 2013 оноос эхлэн газар / байршлын үнэ цэнийн татварыг нэвтрүүлэхээр зарласан. Гэсэн хэдий ч Засгийн газарт 2011 онд өөрчлөлт орсоны дараа үл хөдлөх хөрөнгийн үнийн татварыг нэвтрүүлсэн байна.

Кенийн газар /байршлын үнэ цэнийн татварын түүх 1972 онд тусгаар тогтнолоо олсоны дараа эхэлсэн. Орон нутгийн засаг захиргаа газрын үнийг татвараас чөлөөлөх ёстой боловч төв засгийн газраас 4% -с хэтрэх тохиолдолд зөвшөөрөл авах шаардлагатай. 2000 онд Кенид баригдах барилга байгууламжид татвар ноогдуулсангүй. Төв засгийн газар нь эзэмшдэг газрынхаа үнэ цэнээр хотын захиргаанд төлөхийг хуулиар шаарддаг. Энэ газрын шинэчлэлийн үр дүнд Кени бүс нутагтаа цорын ганц тогтвортой улс болжээ. Газар ашиглалтыг сайжруулах анхдагч зорилго бүхий алслагдсан газар нутаг дах газрын үнэлгээний татварыг Намибид нэвтрүүлсэн байна.

Хүчин төгөлдөр мөрдөгдөж буй Газрын төлбөрийн тухай хууль нь газар / байршлын үнэ цэнд тулгуурлан татварын хувь хэмжээг тогтоосон байдаг. Ногдуулсан татвар нь байгаль орчинд үзүүлэх нөлөө, ашиглалтын үйл ажиллагааны орлого зэргээс хамааран өөрчлөгдөхгүй байгаа нь практик шаардлагыг хангахгүй байна. Иймд хот төлөвлөлт, алслагдсан суурин, дэд бүтцийг хөгжүүлэх газар / байршлын үнэ цэнийн татварыг газар ашиглалтын татвартай хослуулан хэрэглэх нь тохиромжтой гэж үзэж байна.

**ДОЛОО.ЗӨВЛӨМЖ**

УИХ-аас “Газрын төлбөрийн тухай" хуулийг анх 1997 онд баталж одоог хүртэл хүчин төгөлдөр мөрдөж байна. Тухайн үед одоо хүчин төгөлдөр мөрдөж байгаа Газрын тухай хууль батлагдаагүй байсан бөгөөд Газрын төлбөрийн тухай хууль нь Татварын ерөнхий хуулийн дагуу зөвхөн төлбөр ногдуулж хураах зорилготой байсан.

Гэвч газрын төлбөрийн асуудал нь газрын кадастрын үйл ажиллагаа бөгөөд газрын харилцааны анхан шатны бүртгэлийг үндэслэн газрын төлбөрийг ногдуулдаг.

Мөн Монгол Улсын хэмжээнд газар эзэмшигч, ашиглагч иргэн хуулийн этгээдийн тоо нэмэгдэхийн зэрэгцээ газрын төлбөрөөс төсөвт төвлөрүүлэх орлогын хэмжээ нэмэгдэж, түүнийг дагалдан орлогыг төлөвлөх, хянах, зарцуулах, бүртгэх, хувь хэмжээг тогтоох, үнэлэх, хөнгөлөх гэх мэт асуудлууд гарч байна.

Гэвч 1997 онд батлагдсан Газрын төлбөрийн тухай хуулиар газрын төлбөрийг хатуу тогтоосон байх бөгөөд уян хатан биш газар эзэмшигчийн газарт учруулж байгаа нөлөө, газраас хүртэж байгаа үр өгөөжтэй харьцуулахад харилцан адилгүй байна.

Иймд “Төрийн өмчийн газрыг зохистой ашиглах, эдийн засгийн хөшүүрэг бий болгох, газар эзэмшиж, ашиглаж байгаа иргэн, хуулийн этгээдэд газрын төлбөр ногдуулах, хөнгөлөх, уг төлбөрийг төсөвт төвлөрүүлэх, төлөвлөх, хяналт тавих, тайлагнахтай холбогдсон харилцааг зохицуулах” хамгийн зохистой шийдлийг илрүүлэх зорилгоор урьдчилан тандан судлах ажиллагааг гүйцэтгэлээ.

Зохицуулалтын хувилбаруудыг харьцуулж дүгнэхэдөнөөдрийн тулгамдаж байгаа асуудал, бэрхшээлийг цогцоор шийдвэрлэх боломжийг хууль батлан гаргах хувилбар хангахаар байна.

Иймд тус хуулиар дараахь асуудлыг нарийвчлан зохицуулах шаардлагатай байна.

-Хуулийн зорилгыг Үндсэн хууль болон бусад хуульд нийцүүлэн тодорхойлох. Энэ хүрээнд зөвхөн төлбөр ногдуулахаас гадна төрийн өмчийн газрыг зохистой ашиглах, эдийн засгийн хөшүүрэг бий болгох асуудлыг зохицуулах;

-Газрын төлбөр төлөгчийг тодорхойлох, тэдгээрийг газрын төлбөрөөс хөнгөлөх асуудлыг зохицуулах. Энэ хүрээнд Газрын тухай хууль, Газрын кадастрын тухай хуульд заасан нөхцөл, журмын дагуу төрийн өмчийн газрыг эзэмшиж, ашиглаж байгаа МУ-ын болон гадаад улсын иргэн, хуулийн этгээд, ТББ-ын асуудлыг зохицуулах;

-Газрын төлбөр ногдуулах болон газрын төлбөр тооцох үзүүлэлт, газрын төлбөрийн хувь, хэмжээг тогтоох зөв тодорхойлох. Энэ хүрээнд газрын нэгдмэл сангийн ангилал тус бүрийн төлбөр ногдуулах үндэслэл, газрын хэмжээ, хугацааг хэрхэн тооцох асуудлыг зохицуулах;

-Газрын төлбөрийг төвлөрүүлэх, орлогыг төлөвлөх, тайлагнах, хяналт тавих асуудлыг зохицуулах;

-Газрын төлбөрийн тухай хууль тогтоомж зөрчигчид хүлээлгэх хариуцлага, газрын төлбөртэй холбогдсон маргааныг хянан шийдвэрлэх асуудлыг зохицуулах гэх зэрэг болно.

---о0о---

Хүснэгт 1

**ХҮНИЙ ЭРХЭД ҮЗҮҮЛЭХ ҮР НӨЛӨӨ**

|  |  |  |  |  |
| --- | --- | --- | --- | --- |
| **Үзүүлэх үр**  **нөлөө** | **Холбогдох асуулт** | **Хариулт** | | **Тайлбар** |
| 1.Хүний эрхийн суурь зарчмуудад нийцэж байгаа эсэх | 1.1.Ялгаварлан гадуурхахгүй ба тэгш байх | | | |
| 1.1.1.Ялгаварлан гадуурхахыг хориглох эсэх | * Тийм |  |  |
| 1.1.2.Ялгаварлан гадуурхсан буюу аль нэг бүлэгт давуу байдал үүсгэх эсэх | Тийм |  |  |
| 1.1.3.Тодорхой эмзэг бүлгийн нөхцөл байдлыг сайжруулах зорилгоор авч хэрэгжүүлэх арга хэмжээ бол олон улсын болон үндэсний хууль тогтоомжид заасан хүний эрхийн хэм хэмжээтэй нийцэж байгаа эсэх | Тийм |  |  |
| 1.2.Оролцоог хангах | | |  |
| 1.2.1.Зохицуулалтын хувилбарыг сонгохдоо оролцоог хангасан эсэх, ялангуяа эмзэг бүлэг, цөөнхийн оролцох боломжийг бүрдүүлсэн эсэх | * Тийм | Үгүй |  |
| 1.2.2.Зохицуулалтыг бий болгосноор эрх, хууль ёсны ашиг сонирхол нь хөндөгдөж байгаа, эсхүл хөндөгдөж болзошгүй иргэдийг тодорхойлсон эсэх | * Тийм | Үгүй |  |
| 1.3.Хууль дээдлэх зарчим ба сайн   засаглал, хариуцлага | | |  |
| 1.3.1.Зохицуулалтыг бий болгосноор хүний эрхийг хөхиүлэн дэмжих, хангах, хамгаалах явцад ахиц дэвшил гарах эсэх | * Тийм | Үгүй |  |
| 1.3.2.Зохицуулалтын хувилбар нь хүний эрхийн Монгол Улсын олон улсын гэрээ, хүний эрхийг хамгаалах механизмийн талаар НҮБ-аас өгсөн зөвлөмжид нийцэж байгаа эсэх | * Тийм | Үгүй |  |
| 1.3.3.Хүний эрхийг зөрчигчдөд хүлээлгэх хариуцлагыг тусгах эсэх | Тийм | * Үгүй |  |
| 2.Хүний эрхийг  хязгаарласан зохицуулалт агуулсан эсэх | 2.1.Зохицуулалт нь хүний эрхийг хязгаарлах тохиолдолд энэ нь хууль ёсны ашиг сонирхолд нийцсэн эсэх | * Тийм | Үгүй |  |
| 2.2.Хязгаарлалт тогтоох нь зайлшгүй эсэх | * Тийм | Үгүй |  |
| 3.Эрх агуулагч[[8]](#_ftn8) | 3.1.Зохицуулалтын хувилбарт хамаарах бүлгүүд буюу эрх агуулагчдыг тодорхойлсон эсэх | * Тийм | Үгүй |  |
| 3.2.Эрх агуулагчдыг эмзэг байдлаар нь ялгаж тодорхойлсон эсэх | Тийм | * Үгүй |  |
| 3.3.Зохицуулалтын хувилбар нь энэхүү эмзэг бүлгийн нөхцөл байдлыг харгалзан үзэж, тэдний эмзэг байдлыг дээрдүүлэхэд чиглэсэн эсэх | * Тийм | Үгүй |  |
| 3.4.Эрх агуулагчдын, ялангуяа эмзэг бүлгийн ялгаатай хэрэгцээг тооцсон мэдрэмжтэй зохицуулалтыг тусгах эсэх (хөгжлийн бэрхшээлтэй, үндэстний цөөнх, хэлний цөөнх, гагцхүү эдгээрээр хязгаарлахгүй) | * Тийм | Үгүй |  |
| 4.Үүрэг хүлээгч[[9]](#_ftn9) | 4.1.Үүрэг хүлээгчдийг тодорхойлсон эсэх | * Тийм | Үгүй |  |
| 5.Жендэрийн  эрх тэгш байдлыг хангах тухай хуульд нийцүүлсэн эсэх | 5.1.Жендэрийн үзэл баримтлалыг тусгасан эсэх | * Тийм | Үгүй |  |
| 5.2.Эрэгтэй, эмэгтэй хүний тэгш эрх, тэгш боломж, тэгш хандлагын баталгааг бүрдүүлэх эсэх | * Тийм | Үгүй |  |

 Хүснэгт 2

**ЭДИЙН ЗАСАГТ ҮЗҮҮЛЭХ ҮР НӨЛӨӨ**

|  |  |  |  |  |
| --- | --- | --- | --- | --- |
| **Үзүүлэх үр**  **нөлөө** | **Холбогдох асуулт** | **Хариулт** | | **Тайлбар** |
| 1.Дэлхийн зах зээл дээр өрсөлдөх чадвар | 1.1.Дотоодын аж ахуйн нэгж болон гадаадын хөрөнгө оруулалттай аж ахуйн нэгж хоорондын өрсөлдөөнд нөлөө үзүүлэх эсэх | * Тийм | Үгүй |  |
| 1.2.Хил дамнасан хөрөнгө оруулалтын шилжилт хөдөлгөөнд нөлөө үзүүлэх эсэх (эдийн засгийн байршил өөрчлөгдөхийг оролцуулан) | * Тийм | Үгүй |  |
| 1.3.Дэлхийн зах зээл дээрх таагүй нөлөөллийг монголын зах зээлд орж ирэхээс хамгаалахад нөлөөлж чадах эсэх | * Тийм | Үгүй |  |
| 2.Дотоодын зах зээлийн өрсөлдөх чадвар болон тогтвортой байдал | 2.1.Хэрэглэгчдийн шийдвэр гаргах боломжийг бууруулах эсэх | Тийм | * Үгүй |  |
| 2.2.Хязгаарлагдмал өрсөлдөөний улмаас үнийн хөөрөгдлийг бий болгох эсэх | Тийм | * Үгүй |  |
| 2.3.Зах зээлд шинээр орж ирж байгаа аж ахуйн нэгжид бэрхшээл, хүндрэл бий болгох эсэх | Тийм | * Үгүй |  |
| 2.4.Зах зээлд шинээр монополийг бий болгох эсэх | Тийм | * Үгүй |  |
| 3.Аж ахуйн нэгжийн үйлдвэрлэлийн болон захиргааны зардал | 3.1.Зохицуулалтын хувилбарыг хэрэгжүүлснээр аж ахуйн нэгжид шинээр зардал үүсэх эсэх | * Тийм | Үгүй | Газрын төлбөрийн хэмжээ бага зэрэг нэмэгдэнэ. |
| 3.2.Санхүүжилтийн эх үүсвэр олж авахад нөлөө үзүүлэх эсэх | Тийм | * Үгүй |  |
| 3.3.Зах зээлээс тодорхой бараа бүтээгдэхүүнийг худалдан авахад хүргэх эсэх | Тийм | * Үгүй |  |
| 3.4.Бараа бүтээгдэхүүний борлуулалтад ямар нэг хязгаарлалт, эсхүл хориг тавих эсэх | Тийм | * Үгүй |  |
| 3.5.Аж ахуйн нэгжийг үйл ажиллагаагаа зогсооход хүргэх эсэх | Тийм | * Үгүй |  |
| 4.Мэдээлэх үүргийн улмаас үүсч байгаа захиргааны зардлын ачаалал | 4.1.Хуулийн этгээдэд захиргааны шинж чанартай нэмэлт зардал (Тухайлбал, мэдээлэх, тайлан гаргах г.м) бий болгох эсэх | Тийм | * Үгүй |  |
| 5.Өмчлөх эрх | 5.1.Өмчлөх эрхийг (үл хөдлөх, хөдлөх эд хөрөнгө, эдийн бус баялаг зэргийг) хөндсөн зохицуулалт бий болох эсэх | Тийм | * Үгүй |  |
| 5.2.Өмчлөх эрх олж авах, шилжүүлэх болон хэрэгжүүлэхэд хязгаарлалт бий болгох эсэх | Тийм | * Үгүй |  |
| 5.3.Оюуны өмчийн (патент, барааны тэмдэг, зохиогчийн эрх зэрэг) эрхийг хөндсөн зохицуулалт бий болгох эсэх | Тийм | * Үгүй |  |
| 6.Инноваци болон судалгаа шинжилгээ | 6.1.Судалгаа шинжилгээ, нээлт хийх, шинэ бүтээл гаргах асуудлыг дэмжих эсэх | Тийм | * Үгүй | Нөлөө үүзүүлэхгүй |
| 6.2.Үйлдвэрлэлийн шинэ технологи болон шинэ бүтээгдэхүүн нэвтрүүлэх, дэлгэрүүлэхийг илүү хялбар болгох эсэх | Тийм | * Үгүй |
| 7.Хэрэглэгч болон гэр бүлийн төсөв | 7.1.Хэрэглээний үнийн түвшинд нөлөө үзүүлэх эсэх | * Тийм | Үгүй |  |
| 7.2.Хэрэглэгчдийн хувьд дотоодын зах зээлийг ашиглах боломж олгох эсэх | * Тийм | Үгүй |  |
| 7.3.Хэрэглэгчдийн эрх ашигт нөлөөлөх эсэх | * Тийм | Үгүй |  |
| 7.4.Хувь хүний/гэр бүлийн санхүүгийн байдалд (шууд буюу урт хугацааны туршид) нөлөө үзүүлэх эсэх | Тийм | * Үгүй |  |
| 8.Тодорхой бүс нутаг, салбарууд | 8.1.Тодорхой бүс нутагт буюу тодорхой нэг чиглэлд ажлын байрыг шинээр бий болгох эсэх | * Тийм | Үгүй |  |
| 8.2.Тодорхой бүс нутагт буюу тодорхой нэг чиглэлд ажлын байр багасгах чиглэлээр нөлөө үзүүлэх эсэх | Тийм | * Үгүй |  |
| 8.3.Жижиг, дунд үйлдвэр, эсхүл аль нэг салбарт нөлөө үзүүлэх эсэх | * Тийм | Үгүй | Нөлөө үзүүлэх магадлалтай |
| 9.Төрийн захиргааны байгууллага | 9.1.Улсын төсөвт нөлөө үзүүлэх эсэх | * Тийм | Үгүй | Улсын төсөв нэмэгдэнэ. Эерэг нөлөө үзүүлнэ. |
| 9.2.Шинээр төрийн байгууллага байгуулах, эсхүл төрийн байгууллагад бүтцийн өөрчлөлт хийх шаардлага тавигдах эсэх | Тийм | * Үгүй |  |
| 9.3.Төрийн байгууллагад захиргааны шинэ чиг үүрэг бий болгох эсэх | Тийм | * Үгүй |  |
| 10.Макро эдийн засгийн хүрээнд | 10.1.Эдийн засгийн өсөлт болон ажил эрхлэлтийн байдалд нөлөө үзүүлэх эсэх | * Тийм | Үгүй | Эерэг нөлөө үзүүлнэ. |
| 10.2.Хөрөнгө оруулалтын нөхцөлийг сайжруулах, зах зээлийн тогтвортой хөгжлийг дэмжих эсэх | * Тийм | Үгүй |  |
| 10.3.Инфляци нэмэгдэх эсэх | Тийм | * Үгүй |  |
| 11.Олон улсын харилцаа | 11.1.Монгол Улсын олон улсын гэрээтэй нийцэж байгаа эсэх | * Тийм | Үгүй |  |

 Хүснэгт 3

**НИЙГЭМД ҮЗҮҮЛЭХ ҮР НӨЛӨӨ**

|  |  |  |  |  |
| --- | --- | --- | --- | --- |
| **Үзүүлэх үр**  **нөлөө** | **Холбогдох асуулт** | **Хариулт** | | **Тайлбар** |
| 1.Ажил эрхлэлтийн байдал, хөдөлмөрийн зах зээл | 1.1.Шинээр ажлын байр бий болох эсэх | Тийм | Үгүй | Байж болно. |
| 1.2.Шууд болон шууд бусаар ажлын байрны цомхотгол бий болгох эсэх | Тийм | * Үгүй |  |
| 1.3.Тодорхой ажил мэргэжлийн хүмүүс болон хувиараа хөдөлмөр эрхлэгчдэд нөлөө үзүүлэх эсэх | * Тийм | Үгүй | Газрын төлбөр нэмэгдэнэ. |
| 1.4.Тодорхой насны хүмүүсийн ажил эрхлэлтийн байдалд нөлөөлөх эсэх | Тийм | * Үгүй |  |
| 2.Ажлын стандарт, хөдөлмөрлөх эрх | 2.1.Ажлын чанар, стандартад нөлөөлөх эсэх | * Тийм | Үгүй | Дам нөлөө үзүүлнэ. |
| 2.2.Ажилчдын эрүүл мэнд, хөдөлмөрийн аюулгүй байдалд нөлөөлөх эсэх | Тийм | * Үгүй |  |
| 2.3.Ажилчдын эрх, үүрэгт шууд болон шууд бусаар нөлөөлөх эсэх | Тийм | * Үгүй |  |
| 2.4.Шинээр ажлын стандарт гаргах эсэх | Тийм | * Үгүй |  |
| 2.5.Ажлын байранд технологийн шинэчлэлийг хэрэгжүүлэхтэй холбогдсон өөрчлөлт бий болгох эсэх | Тийм | * Үгүй |  |
| 3.Нийгмийн тодорхой бүлгийг хамгаалах асуудал | 3.1.Шууд болон шууд бусаар тэгш бус байдал үүсгэх эсэх | Тийм | * Үгүй |  |
| 3.2.Тодорхой бүлэг болон хүмүүст сөрөг нөлөө үзүүлэх эсэх. Тухайлбал, эмзэг бүлэг, хөгжлийн бэршээлтэй иргэд, ажилгүй иргэд, үндэстний цөөнхөд гэх мэт | * Тийм | Үгүй | Малчин, хувийн боловсролын байгууллагаас газрын төлбөр авна. |
| 3.3.Гадаадын иргэдэд илэрхий нөлөөлөх эсэх | Тийм | * Үгүй |  |
| 4.Төрийн удирдлага, сайн засаглал, шүүх эрх мэдэл, хэвлэл мэдээлэл, ёс суртахуун | 4.1.Засаглалын харилцаанд оролцогчдод нөлөөлөх эсэх | Тийм | * Үгүй |  |
| 4.2.Төрийн байгууллагуудын үүрэг, үйл ажиллагаанд нөлөөлөх эсэх | * Тийм | Үгүй | Татварын асуудал эрхэлсэн болон газрын асуудал эрхэлсэн байгууллагуудын уялдаа холбоо сайжирч, эрх үүрэг тодорхой болно. |
| 4.3.Төрийн захиргааны албан хаагчдын эрх, үүрэг, харилцаанд нөлөөлөх эсэх | * Тийм | Үгүй |
| 4.4.Иргэдийн шүүхэд хандах, асуудлаа шийдвэрлүүлэх эрхэд нөлөөлөх эсэх | Тийм | * Үгүй |  |
| 4.5.Улс төрийн нам, төрийн бус байгууллагын үйл ажиллагаанд нөлөөлөх эсэх | Тийм | * Үгүй |  |
| 5.Нийтийн эрүүл мэнд, аюулгүй байдал | 5.1.Хувь хүн/нийт хүн амын дундаж наслалт, өвчлөлт, нас баралтын байдалд нөлөөлөх эсэх | Тийм | * Үгүй |  |
| 5.2.Зохицуулалтын хувилбарын улмаас үүсэх дуу чимээ, агаар, хөрсний чанарын өөрчлөлт хүн амын эрүүл мэндэд сөрөг нөлөө үзүүлэх эсэх | Тийм | * Үгүй |  |
| 5.3.Хүмүүсийн амьдралын хэв маяг (хооллолт, хөдөлгөөн, архи, тамхины хэрэглээ)-т нөлөөлөх эсэх | Тийм | * Үгүй |  |
| 6.Нийгмийн хамгаалал, эрүүл мэнд, боловсролын систем | 6.1.Нийгмийн үйлчилгээний чанар, хүртээмжид нөлөөлөх эсэх | * Тийм | Үгүй | Эерэг нөлөө үзүүлнэ. |
| 6.2.Ажилчдын боловсрол, шилжилт хөдөлгөөнд нөлөөлөх эсэх | Тийм | * Үгүй |  |
| 6.3.Иргэдийн боловсрол (төрийн болон хувийн хэвшлийн боловсрролын байгууллага) олох, мэргэжил эзэмших, давтан сургалтад хамрагдахад сөрөг нөлөө үзүүлэх эсэх | Тийм | * Үгүй |  |
| 6.4.Нийгмийн болон эрүүл мэндийн үйлчилгээ авахад сөрөг нөлөө үзүүлэх эсэх | Тийм | * Үгүй |  |
| 6.5.Их, дээд сургуулиудын үйл ажиллагаа, өөрийн удирдлагад нөлөөлөх эсэх | Тийм | * Үгүй |  |
| 7.Гэмт хэрэг, нийгмийн аюулгүй байдал | 7.1.Нийгмийн аюулгүй байдал, гэмт хэргийн нөхцөл байдалд нөлөөлөх эсэх | Тийм | * Үгүй |  |
| 7.2.Хуулийг албадан хэрэгжүүлэхэд нөлөөлөх эсэх | Тийм | * Үгүй |  |
| 7.3.Гэмт хэргийн илрүүлэлтэд нөлөө үзүүлэх эсэх | Тийм | * Үгүй |  |
| 7.4.Гэмт хэргийн хохирогчид, гэрчийн эрхэд сөрөг нөлөө үзүүлэх эсэх | Тийм | * Үгүй |  |
| 8.Соёл | 8.1.Соёлын өвийг хамгаалахад нөлөө үзүүлэх эсэх | Тийм | * Үгүй |  |
| 8.2.Хэл, соёлын ялгаатай байдал бий болгох эсэх, эсхүл уг ялгаатай байдалд нөлөөлөх эсэх | Тийм | * Үгүй |  |
| 8.3.Иргэдийн түүх, соёлоо хамгаалах оролцоонд нөлөөлөх эсэх | Тийм | * Үгүй |  |

 Хүснэгт 4

**БАЙГАЛЬ ОРЧИНД ҮЗҮҮЛЭХ ҮР НӨЛӨӨ**

|  |  |  |  |  |
| --- | --- | --- | --- | --- |
| **Үзүүлэх үр**  **нөлөө** | **Холбогдох асуулт** | **Хариулт** | | **Тайлбар** |
| 1.Агаар | 1.1.Зохицуулалтын хувилбарын үр дүнд агаарын бохирдлыг нэмэгдүүлэх эсэх | Тийм | * Үгүй |  |
| 2.Зам тээвэр, түлш, эрчим хүч | 2.1.Тээврийн хэрэгслийн түлшний хэрэглээг нэмэгдүүлэх/бууруулах эсэх | Тийм | Үгүй | Нөлөө үзүүлэхгүй |
| 2.2.Эрчим хүчний хэрэглээг нэмэгдүүлэх эсэх | Тийм | * Үгүй |  |
| 2.3.Эрчим хүчний үйлдвэрлэлд нөлөө үзүүлэх эсэх | Тийм | * Үгүй |  |
| 2.4.Тээврийн хэрэгслийн агаарын бохирдлыг нэмэгдүүлэх эсэх | Тийм | * Үгүй |  |
| 3.Ан амьтан, ургамлыг хамгаалах | 3.1.Ан амьтны тоо хэмжээг бууруулах эсэх | Тийм | * Үгүй |  |
| 3.2.Ховордсон болон нэн ховор амьтан, ургамалд сөргөөр нөлөөлөх эсэх | Тийм | * Үгүй |  |
| 3.3.Ан амьтдын нүүдэл, суурьшилд сөргөөр нөлөөлөх эсэх | Тийм | * Үгүй |  |
| 3.4.Тусгай хамгаалалттай газар нутагт сөргөөр нөлөөлөх эсэх | Тийм | * Үгүй |  |
| 4.Усны нөөц | 4.1.Газрын дээрх ус болон гүний ус, цэвэр усны нөөцөд сөргөөр нөлөөлөх эсэх | Тийм | * Үгүй |  |
| 4.2.Усны бохирдлыг нэмэгдүүлэх эсэх | Тийм | * Үгүй |  |
| 4.3.Ундны усны чанарт нөлөөлөх эсэх | Тийм | * Үгүй |  |
| 5.Хөрсний бохирдол | 5.1.Хөрсний бохирдолтод нөлөө үзүүлэх эсэх | Тийм | * Үгүй | Сайн нөлөө үзүүлнэ. |
| 5.2.Хөрсийг эвдэх, ашиглагдсан талбайн хэмжээг нэмэгдүүлэх эсэх | Тийм | * Үгүй | Хязгаарлана. |
| 6.Газрын ашиглалт | 6.1.Ашиглагдаагүй байсан газрыг ашиглах эсэх | Тийм | Үгүй | Нөлөө үзүүлэхгүй. |
| 6.2.Газрын зориулалтыг өөрчлөх эсэх | Тийм | * Үгүй | Хязгаарлана. |
| 6.3.Экологийн зориулалтаар хамгаалагдсан газрын зориулалтыг өөрчлөх эсэх | Тийм | * Үгүй | Хязгаарлана. |
| 7.Нөхөн сэргээгдэх/нөхөн сэргээгдэхгүй байгалийн баялаг | 7.1.Нөхөн сэргээгдэх байгалийн баялгийг өөрөө нөхөн сэргээгдэх чадавхийг нь алдагдуулахгүйгээр зохистой ашиглах эсэх | Тийм | * Үгүй | Нөхөн сэргээх үйл ажиллагааг дэмжинэ. |
| 7.2.Нөхөн сэргээгдэхгүй байгалийн баялгийн ашиглалт нэмэгдэх эсэх | Тийм | * Үгүй |

**Ашигласан мэдээлэл, судалгаа, гарын авлага**

* Төрийн зарим чиг үүргийг төрийн бус байгууллага, хувийн хэвшлээр гүйцэтгүүлэх асуудал, бусад орнуудын туршлага, хандлага /Харьцуулсан судалгаа/, УИХ-ын тамгын газар, 2010 он
* Төрийн бус байгууллагад төрийн зарим чиг үүргийг гэрээний үндсэн дээр шилжүүлэх нь: Харьцуулсан судалгаа. Хууль Зүйн Үндэсний Хүрээлэн 2013 он
* Засгийн газрын чиг үүргийг гэрээлэн гүйцэтгүүлэхэд Иргэний нийгмийн байгууллагуудын оролцоог хангах нь, 2013 он
* Хуулийн этгээдийн улсын бүртгэлийн тоон мэдээлэл, 2016 он.
* Хүний эрхийг хангах Үндэсний хөтөлбөрийн хэрэгжилтэд хийсэн мониторингийн тайлан, ХЭХҮХХ, ХЗДХЯ, 2011 он
* БОНХЯ-ны 2014 оны үйл ажиллагааны тайлан
* Lewis. D. (2007). The Management of Non-Governmental Development Organizations (2nd edition). London. Routiedge.
* Giske C. Lillehammer, State-NGO relationships in transitional democracies: The case of CPA-ONG- a government center for the Aadvancement of NGOs in Benin, April 2003
* Radost Toftisova, Cooperation in the Area of Social Services Delivery and Mechanisms of State Financing of NGOs (Sample Models), The International Journal of Non-for-Profit Law, Volume 3, Issue 4, 2001

**Хууль тогтоомжийн жагсаалт**

* Монгол Улсын Үндсэн хууль
* Төрийн бус байгууллагын тухай хууль
* Хууль тогтоомжийн тухай хууль
* Амьтны тухай хууль
* Ахмад настны нийгэм хамгааллын тухай
* Байгаль орчныг хамгаалах тухай хууль
* Барилгын тухай хууль
* Гаалийн тухай хууль
* Гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газар ашигт малтмал хайх, ашиглахыг хориглох тухай хууль
* Гэр бүлийн хүчирхийлэлтэй тэмцэх тухай хууль
* Жендэрийн эрх тэгш байдлыг хангах тухай хууль
* Жижиг дунд үйлдвэрийн тухай хууль
* Замын хөдөлгөөний аюулгүй байдлын тухай хууль
* Зар сурталчилгааны тухай хууль
* Монгол Улсыг батлан хамгаалах тухай хууль
* Монгол Улсын Хүний эрхийн үндэсний комиссын тухай хууль
* Мэргэжлийн боловсрол, сургалтын тухай хууль
* Нийгмийн халамжийн тухай хууль
* Эрүүл мэндийн тухай
* Хөгжлийн бэрхшээлтэй иргэдийн нийгмийн хамгааллын тухай
* Нягтлан бодох бүртгэлийн тухай хууль
* Ойн тухай хууль
* Стандартчилал, тохирлын үнэлгээний тухай хууль
* Сонгуулийн тухай хууль
* Төрийн болон орон нутгийн хөрөнгөөр бараа, ажил, үйлчилгээ худалдан авах тухай хууль
* Төрийн хяналт шалгалтын тухай хууль
* Хөгжлийн бэрхшээлтэй хүний эрхийн тухай хууль
* Хөдөлмөр эрхлэлтийг дэмжих тухай хууль
* Хэрэглэгчийн эрхийг хамгаалах тухай хууль
* Хүүхэд хамгаалах тухай хууль
* Хүн худалдаалахтай тэмцэх тухай хууль
* Эрчим хүчний тухай хууль
* Эрүүл мэндийн тухай
* Зөрчлийн тухай хууль Монгол Улсын Үндсэн хууль

- Төрийн бус байгууллагын тухай хууль

- Хууль тогтоомжийн тухай хууль

- Амьтны тухай хууль

- Ахмад настны нийгэм хамгааллын тухай

- Байгаль орчныг хамгаалах тухай хууль

- Барилгын тухай хууль

- Гаалийн тухай хууль

- Гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газар ашигт малтмал хайх, ашиглахыг хориглох тухай хууль

- Гэр бүлийн хүчирхийлэлтэй тэмцэх тухай хууль

- Жендэрийн эрх тэгш байдлыг хангах тухай хууль

- Жижиг дунд үйлдвэрийн тухай хууль

- Замын хөдөлгөөний аюулгүй байдлын тухай хууль

- Зар сурталчилгааны тухай хууль

- Монгол Улсыг батлан хамгаалах тухай хууль

- Монгол Улсын Хүний эрхийн үндэсний комиссын тухай хууль

- Мэргэжлийн боловсрол, сургалтын тухай хууль

- Нийгмийн халамжийн тухай хууль

- Эрүүл мэндийн тухай